चीन चाहता है पुतिन सत्ता में बने रहें, वह अपने समर्थन के लिए रूस से और ज्यादा रियायतें हासिल करेगा
तीन माह पहले चीन के राष्ट्रपति शी जिन पिंग मास्को में थे। उन्होंने रूसी राष्ट्रपति व्लादीमीर पुतिन को जनता का समर्थन होने के प्रति अपना भरोसा जताया था। प्राइवेट मिलिटरी ग्रुप वैगनर की रूस में बगावत के बाद अब यह विश्वास सवालों के घेरे में
तीन माह पहले चीन के राष्ट्रपति शी जिन पिंग मास्को में थे। उन्होंने रूसी राष्ट्रपति व्लादीमीर पुतिन को जनता का समर्थन होने के प्रति अपना भरोसा जताया था। प्राइवेट मिलिटरी ग्रुप वैगनर की रूस में बगावत के बाद अब यह विश्वास सवालों के घेरे में है। इससे पुतिन की इमेज को धक्का लगा है। वे कमजोर नजर आने लगे हैं।
चीन पर नजर रखने वाले विशेषज्ञों का कहना है, विद्रोह के कारण शी रूस से अपने संबंधों को और अधिक मजबूत बनाएंगे। चीन व्यापार और कूटनीतिक मामलों में रूस सेे ज्यादा से ज्यादा रियायतें हासिल करेगा।
चीन को रूस से अच्छे रिश्तों की वजह से दुनियाभर में आलोचना का शिकार होना पड़ा है। विदेशों में उसके हितों के प्रभावित होने का खतरा भी है। दरअसल, चीन अमेरिकी नेतृत्व की ग्लोबल व्यवस्था को चुनौती देने के लिए रूस को एक जरूरी पार्टनर मानता है।
पश्चिमी देशों के दबाव ने चीन को रूस से अपने संबंधों का बचाव करने के लिए मजबूर किया है। रूस पर शी जिन पिंग का दांव पुतिन के सत्ता में रहने पर ही सफल होगा।
चीनी सोशल साइंसेस अकादमी में रूसी और पूर्व यूरोपीय, मध्य एशियाई स्टडीज इंस्टीट्यूट के रिसर्चर शियाओ बिन कहते हैं, वैगनर के विद्रोह ने चीन को अहसास कराया है कि पुतिन सरकार की अंदरूनी स्थिति बहुत कमजोर है। कमजोरी और टूटन पहले भी थी लेकिन यह रूस-यूक्रेन युद्ध के बाद बढ़ी है।
बगावत के बाद चीन ने सार्वजनिक रूप से रूस को समर्थन दिया है।
विश्लेषकों का कहना है, दोनों देशों के संबंध मजबूत बने रहेंगे क्योंकि इससे दोनों नेताओं के हित जुड़े हैं। विद्रोह ने चीन को सोचने के लिए विवश किया है कि अगर पुतिन अचानक सत्ता से हटा दिए जाते हैं तो उससे राजनीतिक, आर्थिक और सीमायी हितों पर कितना प्रभाव पड़ेगा।
पुतिन के 23 साल के शासनकाल में रूस से चीन के संबंधों में काफी सुधार हुआ है। पूर्व सोवियत संघ में खासकर बोरिस येल्तसिन के शासनकाल में चीन-रूस के बीच लगभग चार हजार किलोमीटर लंबी सीमा पर कई बार झड़प होती थी। अब सीमा पर कोई झड़प नहीं होती है।
रिसर्चर शियाओ बिन का कहना है, चीन की चिंता है कि पुतिन के स्थान पर आने वाला नया नेता अमेरिका से दोस्ताना संबंध बना सकता है। इससे अमेरिका से अपनी प्रतिद्वंद्विता में चीन अकेला पड़ जाएगा। उस पर ज्यादा दबाव पड़ेगा।
चीन पर पूर्व अमेरिकी इंटेलिजेंस एनालिस्ट जॉन कल्वर कहते हैं, बीजिंग और मास्को के बीच तल्ख रिश्तों से चीन को रूस की सीमा पर नए सिरे से सेना तैनात करना पड़ेगी।
रूस की सीमा पर सेना कम करने से चीन को ताइवान या दक्षिण चीन सागर या भारत के साथ किसी संघर्ष के लिए अच्छे से तैयार रहने का मौका दिया है।
चीन की नजर रूसी टेक्नोलॉजी और गैस पर
चीन अपने समर्थन के लिए रूस से अधिक रियायतें हासिल करने के प्रयास तेज करेगा। वह रूसी टेक्नोलॉजी लेना चाहेगा। साइबेरिया 2 गैस पाइपलाइन से आसान शर्तों पर गैस लेना पसंद करेगा। अभी यह गैस चीन की बजाय यूरोप को सप्लाई होती है।
कई विश्लेषकों का मत है कि वैगनर बगावत के बाद चीन से रूस के संबंध उत्तर कोरिया के समान हो जाएंगे। आक्रामक और उग्र बर्ताव करने वाला उत्तर कोरिया पीछे हटने के लिए चीन पर दबाव डालता है। रूस भी ऐसा कर सकता है।
यूक्रेन पर रूसी हमले के बाद चीन से रूस का व्यापार रिकॉर्ड ऊंचाई पर पहुंच गया है। दूसरी ओर कुछ चीनी विशेषज्ञ सोचते हैं, रूस पर यूक्रेन के हमले से चीन को नुकसान उठाना पड़ा है।
डेविड पियर्सन, ओलिविया वांग
© The New York Times